Document ID: 32001L0049

Direktiva Komisije 2001/49/ES
z dne 28. junija 2001
o spremembi Priloge I k Direktivi Sveta 91/414/EGS o dajanju fitofarmacevtskih sredstev v promet za vključitev DPX KE 459 (flupirsulfuron-metil) kot aktivno snov
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/236/ES [2], in zlasti člena 6(1) Direktive,
ob upoštevanju naslednjega:
(1) V skladu s členom 6(2) Direktive 91/414/EGS (v nadaljnjem besedilu "Direktiva") je 26. oktobra 1996 Du Pont de Nemours SAS ("vlagatelj") predložil Franciji vlogo za vključitev aktivne snovi DPX KE 459 (flupirsulfuron-metil) v Prilogo I k Direktivi.
(2) V skladu z določbami člena 6(3) Direktive bi po mnenju Odločbe Komisije 97/164/ES [3] za predloženo dokumentacijo za flupirsulfuron-metil lahko veljalo, da načeloma izpolnjuje zahteve po podatkih in informacijah iz Priloge II kot tudi zahteve iz Priloge III k Direktivi za fitofarmacevtsko sredstvo, ki vsebuje to aktivno snov.
(3) Francija je kot imenovana država članica poročevalka v skladu z določbami člena 6(2) in (4) ocenila učinke flupirsulfuron-metila na zdravje ljudi in živali ter na okolje, 2. decembra 1997 pa je Francija Komisiji predložila svoj osnutek poročila o oceni zadevne snovi za uporabe, ki jih je predlagal vlagatelj.
(4) 15. julija 1999 so bile dokumentacija in informacije iz pregleda flupirsulfuron-metila predložene v mnenje tudi Znanstvenemu odboru za rastline. Odbor je podal svoje mnenje 20. novembra 2000 [4].
(5) Te ocene so pokazale, da je za fitofarmacevtska sredstva, ki vsebujejo flupirsulfuron-metil, možno pričakovati, da na splošno izpolnjujejo zahteve iz člena 5(1) in (3) Direktive, zlasti v zvezi z uporabami, ki so bile proučene in podrobno navedene v poročilu Komisije o pregledu. Smiselno ga je torej vključiti v Prilogo I k Direktivi zato, da se zagotovi v vseh državah članicah možnost registracije fitofarmacevtskih sredstev, ki vsebujejo to aktivno snov, v skladu z Direktivo.
(6) Po vključitvi je potreben ustrezni rok, da se državam članicam omogoči izvajanje določb te direktive in zlasti pregledati začasne registracije za fitofarmacevtska sredstva, ki vsebujejo flupirsulfuron-metil, ki jih je treba zamenjati z registracijami, odobrenimi po členu 4 Direktive 91/414/EGS. Mogoče je potreben tudi daljši rok za fitofarmacevtska sredstva, ki vsebujejo flupirsulfuron-metil in druge aktivne snovi iz Priloge I.
(7) Poročilo o pregledu je potrebno zaradi pravilnega izvajanja, posameznih delov enotnih načel iz Priloge VI k Direktivi s strani držav članic, ki se nanašajo na ocenjevanje podatkov, predloženih z namenom vključitve aktivne snovi v Prilogo I k Direktivi. Smiselno je zagotoviti, da države članice omogočajo dostop do končnega poročila o pregledu (z izjemo zaupnih informacij v smislu člena 14 Direktive) za posvetovanje vseh zainteresiranih strank.
(8) Če bo navedeno poročilo o pregledu dopolnjeno z upoštevanjem znanstvenega in tehničnega napredka, se bodo morda morali spremeniti tudi pogoji za vključitev flupirsulfuron-metila v Prilogo I k Direktivi v skladu s postopkom iz Direktive.
(9) Ukrepi, predvideni s to direktivo so v skladu z mnenjem Stalnega odbora za zdravstveno varstvo rastlin z dne 27. aprila 2001 -
SPREJELA NASLEDNJO DIREKTIVO:
Člen 1
Tabela v Prilogi I k Direktivi 91/414/EGS se spremeni tako, da se vključi vnos DPX KE 459 (flupirsulfuron-metil) v skladu s Prilogo k tej Direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 2001. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Vendar se pri pregledu začasnih registracij, odobrenih ob upoštevanju poročila o pregledu in za uporabo Enotnih načel iz Priloge VI k Direktivi 91/414/EGS, začasne registracije odvzamejo ter se do 30. novembra 2002 zamenjajo s stalnimi registracijami, če je to primerno. Vendar se za fitofarmacevtska sredstva, ki poleg DPX KE 459 (flupirsulfuron-metil) vsebujejo še eno aktivno snov, ki je še ni v Prilogi I, navedeni rok podaljša ter se daljši izvedbeni rok predvidi s predpisi Direktive o spremembi Priloge I k Direktivi 91/414/EGS tako, da vključi tisto drugo snov v Prilogo.
Člen 4
Države članice omogočijo stalen dostop do poročila o pregledu za DPX KE 459 flupirsulfuron-metil (z izjemo zaupnih informacij v smislu člena 14 Direktive) za posvetovanje vseh zainteresiranih strank oziroma slednjim omogočijo dostop na izrecno zahtevo.
Člen 5
Ta direktiva začne veljati 1. julija 2001.
Člen 6
Ta direktiva je naslovljena na države članice.
V Bruslju, 28. junija 2001

Labels: 0
3
6